ལོ་སིའི་ཙུང་ལི་ཐུང་ལུན་དང་མཇལ་འཛོམས་གནང་སྐབས།ཞི་ཅིན་ཕིང་གིས་ཐུང་ལུན་གྱིས་ཀྲུང་གོར་སྐབས་དང་པོའི་ཀྲུང་གོ་རྒྱལ་སྤྱིའི་ནང་འདྲེན་དངོས་མང་འགྲེམས་ཚོགས་ལ་ཞུགས་པར་ཕེབས་པར་དགའ་བསུ་ཞུས་གནང་ཡོད།ཞི་ཅིན་ཕིང་གིས།ཀྲུང་གོ་དང་ལོ་སིའི་འབྲེལ་བ་ནི་མིག་སྔར་ལོ་རྒྱུས་ཀྱི་དུས་སྐབས་ཡག་ཤོས་ལ་གནས་ཡོད།ངོས་ནས་སྤྱི་ཁྱབ་ཧྲུའུ་ཅི་དང་རྒྱལ་ཁབ་ཀྱི་ཀྲུའུ་ཞི་པན་ཡང་བར་ལོ་ཕྱེད་ནང་ལོ་རྒྱུས་རང་བཞིན་གྱི་ཕན་ཚུན་འཚམས་འདྲི་ཞུས་ཏེ།ཁྱོན་ཡོངས་འཐབ་ཇུས་མཉམ་ལས་གཏིང་ཟབ་ཏུ་གཏོང་རྒྱུ་དང་།ཀྲུང་གོ་དང་ལོ་སིའི་འཐབ་ཇུས་དོན་སྙིང་ལྡན་པའི་ལས་དབང་གཅིག་མཐུན་མ་ལག་གཏོད་རྒྱུའི་ཐད་གལ་ཆེའི་ཐུན་མོང་ངོས་འཛིན་བྱུང་ཡོད་པ་དང་།ཕྱོགས་གཉིས་འབྲེལ་བ་ཡུན་རིང་གོང་འཕེལ་ཡོང་རྒྱུའི་ཐད་ཁ་ཕྱོགས་གསལ་བཏོན་བྱས་ཡོད།ཕྱོགས་གཉིས་པོས་འཚམས་འདྲིའི་གྲུབ་འབྲས་དོན་འཁྱོལ་ཡག་པོ་བྱེད་དགོས་ཞེས་གསུངས་ཡོད་པ་རེད།